ফের বহুতল বিপর্যয়! এবার তপসিয়ায়

কলকাতা: বহুতল বিপর্যয়! কলকাতায় একের পর এক বহুতল হেলে পড়ার ঘটনা সামনে আসছে। বাঘাযতীন, ট্যাংরা, বাগুইআটির পর এবার তপসিয়া। জানা যাচ্ছে, তপসিয়ায় বিপজ্জনক ভাবে হেলে বহুতল! আতঙ্কে দুই বহুতলের বাসিন্দা।

এই ঘটনায় ঠিক যেন ফিরে এল ট্যাংরার ছবি। ট্যাংরায় যেমন একে অপরের উপর হেলে পড়েছিল দুই বহুতল, তপসিয়াতেও দুই বহুতল একে অপরের ঘাড়ে। শুধু তাই নয়, দেখা যাচ্ছে দুই বহুতলের মাঝে সুধু ঠেকানো লোহার বিম। ঘটনাটি ঘটে কলকাতা পুরসভার ৫৯ নম্বর ওয়ার্ডে। উল্লেখ্য, ঠিক তার পাশের ওয়ার্ডে ৫৮ নম্বরে একই ছবি ধরা পরেছে। স্থানীয়দের সাফ প্রশ্ন, কেন বারবার একই ছবির সাক্ষী থাকতে হচ্ছে তাদের?

আরও পড়ুন: বিধাননগরের পর এবার বাগুইআটিতেও হেলে পড়ল দুটি বহুতল

এই বিষয়ে কলকাতা পুরসভাকে প্রশ্ন করা হলে তারা কিছু জানেন না বলে জানিয়ে দেওয়া হয়। উল্লেখ্য, এই ঘটনায় মেয়র ফিরহাদ হাকিম বলেন, বাম আমল থেকে জলাজমি বুজিয়ে বেআইনিভাবে তৈরি করা হচ্ছে বহুতল। এমনকি এই বহুতল নির্মাণের কথা নাকি জানানো হয়না পুরসভাকেও। শুধু তাই নয়, মেয়রের আরও অভিযোগ নিম্নমানের সামগ্রী দিয়ে তৈরি করা হচ্ছে বহুতল যার জেরে বিপদের সম্মুখীন হতে হচ্ছে বাসিন্দাদের। ইতিমধ্যেই, বাঘাযতীনের হেলে পড়া বহুতল ভেঙে ফেলার নির্দেশ দেওয়া হয়েছে পুরসভার তরফ থেকে। সেই বহুতল ভাঙার কাজও চলছে। এমনকি ট্যাংরাতেও যেই দুই বহুতল হেলে পড়ে সেই বহুতল ইতিমধ্যেই খালি করতে বলা হয়েছে। আর এর থেকেই বাসিন্দাদের প্রশ্ন, কোথায় যাবেন এখন তারা? সঞ্চয়ের টাকা খরচ করে ফ্ল্যাট কেনার পর এরকম ঘটনার সম্মুখীন হতে হচ্ছে তাদের। টাকা ফেরত দিতে হবে বলে অনেক বাসিন্দাই দাবি করেন।

দেখুন অন্য খবর